CELEX: 32017D0035
Language: lt
Date: 1509667200000
Title: 2017 m. lapkričio 3 d. Europos Centrinio Banko sprendimas (ES) 2017/2097 dėl sankcijų, taikomų pažeidus priežiūros reikalavimus sistemiškai svarbioms mokėjimo sistemoms, dydžio apskaičiavimo metodikos (ECB/2017/35)

16.11.2017   
            
            
               LT
            
            
               Europos Sąjungos oficialusis leidinys
            
            
               L 299/31
            
         EUROPOS CENTRINIO BANKO SPRENDIMAS (ES) 2017/2097
   2017 m. lapkričio 3 d.
   dėl sankcijų, taikomų pažeidus priežiūros reikalavimus sistemiškai svarbioms mokėjimo sistemoms, dydžio apskaičiavimo metodikos (ECB/2017/35)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies ketvirtą įtrauką,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 3 straipsnio 1 dalies ketvirtą įtrauką ir 34 straipsnį,
   atsižvelgdama į 1998 m. lapkričio 23 d. Tarybos reglamentą (EB) Nr. 2532/98 dėl Europos Centrinio Banko teisių taikyti sankcijas (1), ypač į jo 2 straipsnį,
   atsižvelgdama į 1999 m. rugsėjo 23 d. Europos Centrinio Banko reglamentą (EB) Nr. 2157/1999 dėl Europos Centrinio Banko teisių taikyti sankcijas (ECB/1999/4) (2),
   atsižvelgdama į 2014 m. liepos 3 d. Europos Centrinio Banko reglamentą (ES) Nr. 795/2014 dėl priežiūros reikalavimų sistemiškai svarbioms mokėjimo sistemoms (ECB/2014/28) (3), ypač į jo 23 straipsnį,
   kadangi:
   
               (1)
            
            
               Eurosistema skatina sklandų mokėjimo sistemų veikimą, be kita ko, vykdydama priežiūrą. Konkrečiai sistemiškai svarbių mokėjimo sistemų (SSMS) priežiūra vykdoma vadovaujantis Reglamento (ES) Nr. 795/2014 (ECB/2014/28) reikalavimais;
            
         
               (2)
            
            
               Reglamento (ES) Nr. 795/2014 (ECB/2014/28) 23 straipsnis įgalioja Europos Centrinį Banką (ECB) taikyti sankcijas už to reglamento pažeidimus. Siekiant didinti principų ir procedūrų, kuriais ECB vadovaujasi taikydamas tokias sankcijas, skaidrumą, minėtas straipsnis reikalauja, kad ECB priimtų sprendimą dėl sankcijų dydžio apskaičiavimo metodikos;
            
         
               (3)
            
            
               priimdamas šį sprendimą ECB atskleidžia, kaip jis vadovaujasi proporcingumo principu parinkdamas tinkamą sankciją,
            
         PRIĖMĖ ŠĮ SPRENDIMĄ:
   1 straipsnis
   Apibrėžtys
   Šiame sprendime:
   1.   SSMS operatorius– SSMS operatorius, kaip apibrėžta Reglamento (ES) Nr. 795/2014 (ECB/2014/28) 2 straipsnio 4 punkte;
   2.   veiklos metai– laikotarpis, už kurį turi būti parengtos audito patikrintos arba teisės aktais nustatytos SSMS operatoriaus finansinės ataskaitos;
   3.   bauda– vienkartinė pinigų suma, kurią SSMS operatorius yra įpareigotas sumokėti kaip sankciją;
   4.   pažeidimas– visi atvejai, kai SSMS operatorius nevykdo iš Reglamento (ES) Nr. 795/2014 (ECB/2014/28) kylančių įsipareigojimų;
   5.   delspinigiai– pinigų sumos, kurias SSMS operatorius privalo mokėti už pasikartojantį pažeidimą kaip sankciją arba siekiant priversti atitinkamą SSMS operatorių laikytis jo įsipareigojimų pagal Reglamentą (ES) Nr. 795/2014 (ECB/2014/28). Šios sumos apskaičiuojamos už kiekvieną pasikartojančio pažeidimo visą dieną po to, kai SSMS operatoriui buvo pranešta apie sprendimą, kuriame reikalaujama pašalinti pažeidimą, vadovaujantis procedūra, numatyta Reglamento (EB) Nr. 2532/98 3 straipsnio 1 dalyje;
   6.   sankcija– už pažeidimą taikoma bauda arba delspinigiai;
   7.   apyvarta– pajamos, kurias atitinkamas SSMS operatorius gavo per veiklos metus iki pažeidimo padarymo;
   8.   apdorotų mokėjimų vertė– bendra vidutinė atitinkamo SSMS operatoriaus apdorota mokėjimų eurais vertė per dieną per veiklos metus iki metų, kuriais pažeidimas padarytas.
   2 straipsnis
   Bendrieji principai
   1.   Šiame sprendime nustatoma metodika, kurios turi laikytis ECB, apskaičiuodamas SSMS operatoriui už Reglamento (ES) Nr. 795/2014 (ECB/2014/28) pažeidimus taikytinų sankcijų dydį.
   2.   Kaip sankciją už Reglamento (ES) Nr. 795/2014 (ECB/2014/28) pažeidimus ECB gali taikyti baudą arba delspinigius.
   3.   ECB nustato taikytinos sankcijos dydį dviem etapais, pradžioje apskaičiuodamas pradinę sankcijos sumą, kuri po to gali būti padidinta arba sumažinta atsižvelgiant į kiekvienu konkrečiu atveju reikšmingas sunkinančias arba lengvinančias aplinkybes.
   3 straipsnis
   Pradinės sankcijos sumos apskaičiavimas
   1.   ECB apskaičiuoja pradinę SSMS operatoriui taikytinos sankcijos sumą remdamasis atitinkamo SSMS operatoriaus apyvarta ir apdorotų mokėjimų verte.
   2.   Pradinė sankcijos suma yra 50 % nuo toliau nurodytų dydžių sumos:
   
               a)
            
            
               1 % apyvartos ir
            
         
               b)
            
            
               0,0001 % apdorotų mokėjimų vertės.
            
         3.   Delspinigių atveju pradinė suma padalijama iš 180, siekiant apskaičiuoti sumą, mokėtiną už kiekvieną pasikartojančio pažeidimo visą dieną.
   4 straipsnis
   Sunkinančios ir lengvinančios aplinkybės
   Apskaičiuodamas sankcijos dydį, ECB atsižvelgia, kai tai tinkama, į konkretaus atvejo aplinkybes, kaip numatyta Reglamento (EB) Nr. 2532/98 2 straipsnio 3 dalyje.
   5 straipsnis
   Apribojimas
   1.   Tais atvejais, kai apskaičiavus pradinę sumą pagal 3 straipsnio 2 dalį ir atsižvelgus į bet kokį jos padidinimą ar sumažinimą pagal 4 straipsnį, bet kurios baudos dydis viršija 500 000 EUR, baudos, kurią gali taikyti ECB, dydžiui taikoma 500 000 EUR riba.
   2.   Tais atvejais, kai apskaičiavus pradinę sumą pagal 3 straipsnio 2 ir 3 dalis ir atsižvelgus į bet kokį jos padidinimą ar sumažinimą pagal 4 straipsnį, delspinigių dydis viršija 10 000 EUR už pažeidimo dieną, delspinigių, kuriuos ECB gali taikyti už pažeidimo dieną, dydžiui taikoma 10 000 EUR riba. Delspinigius galima taikyti ne ilgiau kaip šešis mėnesius po to, kai SSMS operatoriui pranešama apie sprendimą taikyti sankcijas.
   6 straipsnis
   Baigiamosios nuostatos
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Frankfurte prie Maino 2017 m. lapkričio 3 d.
      
         
            ECB Pirmininkas
         
         Mario DRAGHI
      
   
   
      (1)  OL L 318, 1998 11 27, p. 4.
   
      (2)  OL L 264, 1999 10 12, p. 21.
   
      (3)  OL L 217, 2014 7 23, p. 16.